Propunere de DECIZIE A CONSILIULUI privind supunerea 4-metilamfetaminei unor măsuri de control /* COM/2013/039 final - 2013/0021 (NLE) */





EXPUNERE DE MOTIVE Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive[1] prevede o procedură în trei etape care poate duce la supunerea unei noi substanțe psihoactive unor măsuri de control în UE. În temeiul articolului 6 din decizia Consiliului menționată anterior, la 24 septembrie 2012 Consiliul a solicitat în mod oficial Comitetului științific extins al Observatorului European pentru Droguri și Toxicomanie (OEDT) să efectueze o evaluare a riscurilor privind substanța psihoactivă denumită 4-metilamfetamină. Principalele rezultate ale evaluării riscurilor sunt următoarele: (1) 4-metilamfetamina este un derivat de sinteză prin metilarea nucleului amfetaminei, substanță controlată, care produce efecte fizice comparabile cu cele produse de alte substanțe stimulatoare, cum ar fi amfetamina; (2) în urma consumului de 4-metilamfetamină pot apărea și au fost constatate probleme grave de sănătate și efecte nedorite. Tiparele de consum par să fie aceleași precum în cazul amfetaminei; (3) între 2010 și 2012 s-au raportat 21 de decese în patru state membre, în cazul cărora, cu ocazia examinării post-mortem, s-a constatat prezența 4-metilamfetaminei singure sau în combinație cu alte substanțe. În unele cazuri, substanța predominantă detectată a fost 4-metilamfetamina; (4) 4-metilamfetamina nu are valori terapeutice cunoscute, demonstrate sau recunoscute. Ea este totuși folosită ca etalon analitic de referință, precum și în lucrările de cercetare științifică. În temeiul articolului 8 alineatul (1) din decizia Consiliului, în termen de șase săptămâni de la data la care a primit Raportul de evaluare a riscurilor, Comisia înaintează Consiliului fie o inițiativă privind supunerea noii substanțe psihoactive unor măsuri de control, fie un raport în care prezintă motivele pentru care consideră că nu este necesar să prezinte o astfel de inițiativă. Cu toate că dovezile științifice privind riscurile globale și tiparele de consum specifice 4­metilamfetaminei sunt încă limitate în acest moment, există motive pentru supunerea substanței unor măsuri de control la nivelul Uniunii. Principalul motiv este că, după cum reiese din informațiile furnizate în Raportul de evaluare a riscurilor, substanța prezintă riscuri pentru sănătate, astfel cum s-a subliniat mai sus. Aceste riscuri sunt potențate de faptul că 4­metilamfetamina este deseori vândută ca amfetamină ori în combinație cu amfetamina sau cu alte substanțe și că majoritatea celor care o consumă nu o fac în cunoștință de cauză. În plus, luând în considerare faptul că fabricarea, traficul și furnizarea de 4-metilamfetamină par să implice criminalitatea organizată și dată fiind similaritatea acestei substanțe cu amfetamina, posibilitatea ca 4-metilamfetamina să devină o alternativă la amfetamină justifică cu atât mai mult supunerea substanței unor măsuri de control. Obiectivul prezentei propuneri de decizie a Consiliului este de a invita statele membre să supună 4­metilamfetamina măsurilor de control și sancțiunilor penale prevăzute de legislația lor în conformitate cu obligațiile care le revin în temeiul Convenției Organizației Națiunilor Unite din 1971 privind substanțele psihotrope. 2013/0021 (NLE) Propunere de DECIZIE A CONSILIULUI privind supunerea 4-metilamfetaminei unor măsuri de control CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive[2], în special articolul 8 alineatul (3), având în vedere inițiativa Comisiei, întrucât: (1) În cadrul unei sesiuni speciale a Comitetului științific extins al Observatorului European pentru Droguri și Toxicomanie s-a elaborat, în temeiul articolului 6 din Decizia 2005/387/JAI, un raport de evaluare a riscurilor asociate 4-metilamfetaminei, care a fost prezentat Comisiei la 29 noiembrie 2012. (2) 4-metilamfetamina este un derivat de sinteză prin metilarea nucleului amfetaminei, care, conform eșantioanelor confiscate, se prezintă predominant sub formă de praf și de pastă cu conținut de amfetamină și cafeină, dar care a putut fi observat și sub formă de comprimate ori sub formă lichidă. Această substanță a apărut pe piața ilicită a amfetaminei, unde este vândută și folosită ca amfetamină. A fost semnalat un caz de descoperire a substanței într-un produs comercial vândut pe internet. Principalul precursor chimic utilizat la sinteza 4­metilamfetaminei este 4­metilbenzilmetilcetona (4-metil-BMK), care pare să fie comercializată pe internet și nu este controlată în temeiul Convenției Organizației Națiunilor Unite din 1988 împotriva traficului ilicit de stupefiante și substanțe psihotrope. (3) Sunt rare cazurile în care efectele fizice specifice 4-metilamfetaminei au fost semnalate de către consumatori, deoarece, în general, aceștia nu știu că au consumat această substanță. Cele câteva rapoarte disponibile par să indice însă efectele de tip stimulator ale substanței. Din puținele informații disponibile cu privire la om pare reiese că printre efectele nedorite ale 4­metilamfetaminei se numără hipertermia, hipertensiunea, anorexia, greața, transpirația, tulburările gastrice, tusea, voma, durerile de cap, palpitațiile, insomnia, paranoia, anxietatea și depresia. Datele actuale nu sunt suficiente pentru a se stabili potențialul relativ al acestei substanțe de a crea dependență. (4) Toxicitatea acută a 4-metilamfetaminei este similară cu cea a altor substanțe stimulatoare, după cum reiese din sursele limitate de date disponibile. Anumite elemente par să indice faptul că, dacă este combinată cu alte substanțe, printre care amfetamina și cafeina, substanța poate antrena un risc mai ridicat de creștere a toxicității globale. (5) În patru state membre s-au înregistrat, în total, 21 de decese în cazul cărora, cu ocazia examinării post-mortem, s-a constatat prezența 4-metilamfetaminei singure sau în combinație cu una sau mai multe substanțe. Deși rolul 4-metilamfetaminei în aceste decese nu poate fi determinat cu certitudine pe baza informațiilor disponibile, această substanță a fost, în unele cazuri, principalul drog detectat, situându-se la niveluri comparabile cu cele constatate în anumite cazuri de deces cauzat de consumul de amfetamină. (6) S-a descoperit 4-metilamfetamină în 15 state membre, în timp ce un singur stat membru a raportat fabricarea substanței pe teritoriul său. Prevalența specifică 4-metilamfetaminei este dificil de estimat. Nu există nicio informație cu privire la o cerere specifică pentru această substanță din partea unor grupuri de consumatori. Substanța nu este comercializată prin magazinele online. (7) Din informațiile disponibile pare să reiasă că substanța este produsă și distribuită de aceleași grupuri de criminalitate organizată care sunt implicate în fabricarea amfetaminei, substanță controlată, și în traficul de amfetamină. (8) 4-metilamfetamina nu are valori terapeutice cunoscute, demonstrate sau recunoscute, nu este utilizată ca medicament în Uniune și nu face obiectul niciunei autorizații de introducere pe piață în Uniune. În afară de utilizarea sa ca etalon analitic de referință și în lucrările de cercetare științifică, nu există niciun element care să indice că ea ar putea fi utilizată în alte scopuri legitime. (9) 4-metilamfetamina nu face în prezent obiectul niciunei evaluări și nu a fost evaluată în cadrul sistemului Organizației Națiunilor Unite. Opt state membre supun substanța unor măsuri de control prevăzute de legislația în domeniul drogurilor, în conformitate cu obligațiile care le revin statelor membre în temeiul Convenției Organizației Națiunilor Unite din 1971 privind substanțele psihotrope. Alte două state membre aplică acestei substanțe definiția generică prevăzută în legislația lor națională, în timp ce un stat membru o supune unor măsuri de control în temeiul legislației naționale în domeniul medicamentelor. (10) Deși în Raportul de evaluare a riscurilor se arată că dovezile științifice disponibile cu privire la caracteristicile și riscurile 4-metilamfetaminei sunt limitate și se subliniază faptul că sunt necesare studii suplimentare cu privire la riscurile sanitare și sociale generale asociate substanței, dovezile disponibile oferă motive suficiente pentru ca această substanță să fie supusă unor măsuri de control la nivelul Uniunii. Motivele sunt riscurile sanitare prezentate de această substanță, după cum o demonstrează descoperirea sa în mai multe cazuri de deces, mai ales atunci când este consumată în combinație cu alte substanțe, din cauza puternicei sale asemănări cu amfetamina, din punctul de vedere al aspectului și al efectelor, precum și din cauza faptului că substanța este consumată probabil în necunoștință de cauză. Aceste riscuri, precum și valoarea terapeutică limitată a 4-metilamfetaminei sau utilizarea sa limitată ca medicament, justifică o decizie de supunere a acestei substanțe unor măsuri de control la nivelul Uniunii. (11) Supunerea 4-metilamfetaminei unor măsuri de control la nivelul Uniunii ar putea contribui la evitarea problemelor legate de asigurarea respectării legii și de cooperarea judiciară la nivel transfrontalier, având în vedere că această substanță este supusă deja unor măsuri de control în zece state membre. (12) Stabilirea unor măsuri de control la nivelul Uniunii ar putea contribui la împiedicarea transformării 4­metilamfetaminei într-o alternativă la amfetamină pe piețele ilicite de droguri, ADOPTĂ PREZENTA DECIZIE: Articolul 1 Noua substanță psihoactivă 4-metilamfetamina este supusă unor măsuri de control. Articolul 2 Statele membre adoptă toate măsurile necesare, în conformitate cu dreptul lor intern și nu mai târziu de un an de la data publicării prezentei decizii, pentru a supune 4-metilamfetamina unor măsuri de control și unor sancțiuni penale, conform dispozițiilor cuprinse în legislațiilor lor, în aplicarea obligațiilor care le revin statelor membre în temeiul Convenției Organizației Națiunilor Unite din 1971 privind substanțele psihotrope. Articolul 3 Prezenta decizie intră în vigoare în ziua următoare datei publicării în Jurnalul Oficial al Uniunii Europene. Adoptată la Bruxelles, Pentru Consiliu Președintele [1] JO L 127, 20.5.2005, p. 32. [2] JO L 127, 20.5.2005, p. 32.